Diari Oficial de la Generalitat Valenciana


Sumari del DOGV 3085, del 24-09-1997 (1997/10353)

ORDRE de 4 de setembre de 1997, de la Conselleria de Cultura, Educació i Ciència per la qual es convoca el Circuit Rock 97 de la Comunitat Valenciana.
------------------------------------------------------------------------------------------------------------------------------------------------------

### Dades del document

Número de DOGV
:   3085

Data del DOGV
:   24-09-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/10686


Data del document
:   04-09-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 4 de setembre de 1997, de la Conselleria de Cultura, Educació i Ciència per la qual es convoca el Circuit Rock 97 de la Comunitat Valenciana.  
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, la funció de potenciar la promoció sociocultural de la joventut.  
Per això i de conformitat amb el que disposa l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Es convoca el Circuit Rock 97 de la Comunitat Valenciana i s'aproven les bases que regiran aquesta convocatòria, com també el model d'instància, que s'inclouen com a annexos I i II d'aquesta ordre.  
Segon   
L'import global màxim de les ajudes serà de tres milions tres-centes mil pessetes (3.300.000 PTA), amb càrrec al capítol IV, línia pressupostària 4.04, aplicació pressupostària 4.711, del pressupost de l'Institut Valencià de la Joventut de 1997.  
DISPOSICIONS FINALS  
Primera   
Correspondrà al director general de l'Institut Valencià de la Joventut la resolució d'aquesta convocatòria.  
Segona  
S'autoritza el director general de l'Institut Valencià de la Joventut perquè dicte les resolucions necessàries per al desplegament i l'execució d'aquesta ordre.  
Tercera  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Quarta  
Contra aquesta ordre, que posa fi a la via administrativa, es podrà interposar recurs contenciós administratiu, davant el Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana. Per a la interposició del recurs serà requisit fer-ne prèviament la comunicació a la Conselleria de Cultura, Educació i Ciència, segons el que disposa l'art. 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 4 de setembre de 1997  
El Conseller de Cultura, Educació i Ciència  
FRANCISCO E. CAMPS ORTIZ  
ANNEX I  
Bases del Circuit Rock 97 de la Comunitat Valenciana  
1. Participants  
1.1. Podran participar-hi tots aquells grups musicals els membres dels quals siguen residents a la Comunitat Valenciana i les edats dels quals estiguen compreses entre els 16 i els 30 anys el dia que acabe el termini d'inscripció. També podran participar-hi les formacions amb integrants que no s'ajusten a aquests requisits sempre que no superen el 20% del total dels components.  
1.2. Serà considerada vàlida la inscripció de tots aquells grups, independentment de l'idioma en què s'expressen, que s'incloguen en el pop-rock, admetent-s'hi diferents variacions com ara Ska, Reegae, Punk, Blues, Rithm'n'Blues, Rock'n'Roll, Garatge, Psicodèlia, Rock Simfònic, Electrònic, Soul, Rap, Rock dur, Heavy Metal, Thras Metal, Hard Core, etc.  
1.3. Els grups que s'hi presenten hauran de poder desplegar en directe un repertori, del qual siguen autors, de 30 minuts com a mínim.  
1.4. No podran participar els grups finalistes en anteriors edicions del Circuit Rock.  
2. Inscripció  
2.1. El termini d'inscripció serà de 30 dies hàbils comptadors a partir del dia de la publicació en el Diari Oficial de la Generalitat Valenciana. Els terminis que finalitzen en dies que siguen inhàbils s'entendran prorrogats fins el primer dia hàbil següent.  
2.2. Les inscripcions, adreçades a l'Institut Valencià de la Joventut i emplenades segons el model que s'inclou com a annex II d'aquesta ordre, s'hauran de presentar al Registre General de l'Institut Valencià de la Joventut (c/ de l'Hospital, 11 i c/ de Jeroni de Monsoriu, 19, de València), al de les unitats territorials de l'Institut Valencià de la Joventut d'Alacant (av. Aguilera, 1) i de Castelló (av. Germans Bou, 26), o per qualsevol dels mitjans que estableix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2.3. La participació es sol·licitarà presentant:  
a) El full d'inscripció correctament emplenat.  
b) Fotocòpia confrontada del DNI de tots els components del grup o document acreditatiu de la residència legal a l'Estat espanyol si es tracta d'estrangers.  
c) Certificat d'empadronament, de tots els components del grup, en un municipi de la Comunitat Valenciana que n'acredite la condició de veí en els termes que estableix el Reial Decret 2.612/1996, de 20 de desembre.  
d) Una fotografia recent del grup, en què n'apareguen tots els integrants.  
e) Dossier explicatiu de la trajectòria del grup.  
f) Una cinta de cassette enregistrada al principi de la cara A de la cinta, a velocitat normal i amb una durada de 3 a 15 minuts.   
Si la sol·licitud no reuneix qualsevol del requisits indicats en l'apartat anterior, es requerirà la persona interessada perquè, en el termini de 10 dies, n'esmene la mancança o presente els documents preceptius. En el cas de no procedir així, es considerarà que ha desistit de la seua petició i l'expedient s'arxivarà sense més tràmit, de conformitat amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Resolució de la convocatòria  
3.1. El director general de l'Institut Valencià de la Joventut designarà el Comité de Selecció compost per cinc professionals del món de la música que, entre tots els grups presentats, en seleccionarà els 30 que realitzaran els concerts.  
De la mateixa manera serà designat el Jurat de la convocatòria. Aquest, integrat per set professionals del món de la música, decidirà els tres grups finalistes entre els 30 grups seleccionats.  
Quant al funcionament del Jurat i del Comité de Selecció, seran aplicables, si escau, els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.2. Els membres del Jurat i els del Comité de Selecció tindran dret a percebre les indemnitzacions per raó de servei, si era procedent, i les remuneracions corresponents als seus treballs d'assessorament, i s'atendran, si s'escau, a la legislació sobre incompatibilitats.  
3.3. Tant el Comité de Selecció com el Jurat de la convocatòria elevaran proposta al director general de l'Institut Valencià de la Joventut, qui resoldrà els grups seleccionats i els tres grups finalistes. Contra aquesta resolució podrà interposar-se recurs ordinari davant de la Conselleria de Cultura, Educació i Ciència en el termini d'un mes comptador a partir del moment de la notificació.  
Si, en el termini de tres mesos comptadors a partir del dia en què finalitze el termini de presentació de les inscripcions, no s'aprova la resolució corresponent, s'entendrà que totes les peticions presentades han estat desestimades.  
4. Quantia de les ajudes  
4.1. Cadascuna de les formacions seleccionades rebrà una quantitat econòmica en concepte d'ajuda, per a realitzar els concerts assignats del Circuit Rock 97, per un import de 95.000 PTA. per cada actuació.  
4.2. Cadascun dels grups finalistes rebrà, a més a més, una ajuda econòmica de 150.000 PTA. per l'actuació en el concert final. També cadascun d'ells enregistrarà un disc compacte promocional, que inclourà 4 cançons.  
4.3. El pagament d'aquestes ajudes es farà d'un sol colp, per cada actuació efectuada, sempre que l'activitat s'haja realitzat d'acord amb el programa presentat i es justifique correctament.  
5. Fases del Circuit Rock 97  
El Circuit Rock 97 constarà de les fases següents:  
5.1. Primera fase: Selecció  
Entre els grups inscrits i a partir de l'audició de les maquetes, de l'anàlisi de la documentació i en funció de la qualitat artística, tècnica i l'originalitat de la música presentada, el Comité de Selecció seleccionarà 30 grups, com a màxim, que realitzaran els concerts del Circuit Rock 97.  
5.2. Segona fase: Concerts  
Els grups seleccionats actuaran a les sales o els llocs que Circuit Rock posarà a la seua disposició, a partir de novembre de 1997.  
5.3. Tercera fase: Finalistes  
Entre els 30 grups que hagen estat seleccionats per a fer els concerts i després de la seua realització, el Jurat elegirà tres finalistes.  
5.4. Els participants hauran de dur el seu back line per a cadascun dels concerts que realitzen. L'organització en proporcionarà la sonorització i la il·luminació adients.  
6. Obligació dels beneficiaris  
D'acord amb el que disposa l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, els beneficiaris estan obligats a:   
a) Acreditar, prèviament al cobrament, que en el moment de l'atorgament del premi estan al corrent de les seues obligacions tributàries i davant de la Seguretat Social. Les obligacions i la forma en què s'hauran d'acreditar són les que regulen els articles 7, 8 i 9 del Reial Decret 390/1996, d'1 de març.  
b) Realitzar el concert que fonamenta la concessió de l'ajuda.  
c) Presentar un certificat de realització satisfactòria de l'activitat, signat pel cap del Servei de Promoció Juvenil de l'Institut Valencià de la Joventut.  
d) Sotmetre's a les actuacions de control financer que corresponguen a la Intervenció General en relació amb les ajudes concedides.  
e) Comunicar a l'Institut Valencià de la Joventut, en tot cas, l'obtenció concurrent de subvencions o ajudes atorgades per altres administracions o ens públics o privats.  
f) Tots els documents que servisquen per a justificar l'ajuda hauran de presentar-se a l'Institut Valencià de la Joventut fins el 30 de desembre de 1997. A partir d'aquest dia el crèdit pressupostari quedarà anul?lat i es perdrà el dret a cobrar l'ajuda concedida.  
7. Promoció dels participants  
L'Institut Valencià de la Joventut es reserva el dret de publicar aquelles dades del full d'inscripció, considerades d'interés, per a la promoció dels joves creadors.  
8. Altres determinacions  
8.1. La participació en el Circuit Rock 97 suposa l'acceptació d'aquestes bases, de manera que se'n podran excloure les inscripcions que no complisquen les condicions que s'hi estableixen.  
8.2. L'Institut Valencià de la Joventut resoldrà totes les qüestions que puguen sorgir pel que fa a la interpretació d'aquestes bases.